Predkladacia správa

Ministerstvo spravodlivosti Slovenskej republiky predkladá na medzirezortné pripomienkové konanie návrh zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a o zmene zákona č. 8/2005 Z. z. o správcoch a o zmene a doplnení niektorých zákonov 
Návrh zákona sa predkladá v súlade s Plánom legislatívnych úloh vlády Slovenskej republiky na rok 2007. 
Anomálie zákona č. 7/2005 Z.z. odstraňuje predložený návrh novely zákona, ktorý predkladá MS SR do medzirezortného pripomienkového konania, pričom sa zameral na zjednodušenie podávania návrhov na vyhlásenie konkurzu, zavádza sa možnosť popierať pohľadávky aj zo strany iných veriteľov, nielen zo strany správcu konkurznej podstaty, predlžujú sa niektoré lehoty, ktoré nebolo možné v praxi dodržať a preto súdy v prevažnej väčšine vydávali rozhodnutia, ktorými predlžovali tieto lehoty. 
	Upravuje sa okruh účastníkov konania, vrátane procesných práv, ktoré im v jednotlivých fázach konania prináležia, pričom predkladateľ reaguje na prax, najmä zo strany veriteľov, ktorí by mali mať zachované právo prihlásiť svoj nárok do konania, avšak s účinkami, ktoré sú uvedené v predmetnom zákone. 
	Odstraňuje sa podávanie prihlášok veriteľov u správcu aj na súde, zachováva sa podávanie prihlášok výlučne na príslušnom súde, ktorý rozhoduje konkurzné a reštrukturalizačné veci. 
	Zároveň ako prioritu si predkladateľ zadal odstránenie podávania viacerých prihlášok v prípade, ak ide o nároky týkajúce sa všeobecnej podstaty, umožňuje sa v predloženom návrhu zákona, aby takýto veriteľ mohol uplatniť svoj nárok v jednej prihláške. Zostal zachovaný status prihlasovania pohľadávok zabezpečených veriteľov. V tejto súvislosti predkladateľ upravuje aj poradie uspokojovania pohľadávok proti podstate, a to vo vzťahu k všeobecnej a osobitne vo vzťahu k oddelenej podstate. 
Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť. Realizáciou predloženého návrhu zákona sa predpokladá zefektívnenie podnikateľského prostredia.